संवाद सहयोगी, पिंजौर : पिंजौर-नालागढ़ राष्ट्रीय राजमार्ग पर स्थित गाव गरीड़ा के समीप वीरवार सुबह दो ट्रकों की आमने-सामने टक्कर हो गई। हादसे में दोनों ट्रकों के चालक गंभीर रूप से घायल हो गए। टक्कर इतनी जबरदस्त थी कि दोनों ट्रक चालक ट्रकों में ही फंस गए, जिन्हें लोगों व पुलिस ने जेसीबी की मदद से करीब एक घटें की कड़ी मशक्कत के बाद बाहर निकाला। गंभीर रूप से घायल दोनों ट्रक चालकों को पीसीआर व एंबुलेंस से अस्पताल पहुंचाया गया। हादसा सुबह लगभग सवा 6 बजे हुआ। वहीं सड़क के बीचों-बीच ट्रकों की टक्कर से जाम लग गया। पिंजौर तथा नालागढ़ की तरफ वाहनों की लंबी-लंबी कतारें लग गई तथा जाम की स्थिति उत्पन्न हो गई। गौरतलब है कि औद्योगिक क्षेत्र बद्दी बरोटीवाला में कार्यरत कर्मियों के सुबह ड्यूटी पर जाने के कारण कंपनी की बसों व निजी वाहनों को काफी रश होता है। जाच अधिकारी प्रदीप ने बताया कि उन्हें सुबह ट्रकों की भिड़ंत होने की सूचना मिली थी। दोनों चालकों को अस्पताल पहुंचा दिया गया। एक चालक का चंडीगढ़ स्थित पीजीआइ व दूसरे का पिंजौर के स्थानीय अस्पताल में इलाज चल रहा है।